Qishloq xoʻjaligi vazirligi huzurida Oʻzbekiston qishloq xoʻjaligi fanlari akademiyasini tashkil etish chora-tadbirlari toʻgʻrisida
(decree, 2026-03-13)

Mamlakatimizda soʻnggi yillarda kuzatilayotgan iqlim oʻzgarishi oqibatlarini yumshatish, ekologik muammolarni bartaraf etish, oʻsib borayotgan aholining oziq-ovqatga va sanoatning xomashyoga boʻlgan talabini qondirish, iqtisodiyotni barqaror rivojlantirish va eksport salohiyatini oshirishda qishloq xoʻjaligi sohasi ilm-fani oʻrnini yuksaltirish hamda innovatsion faoliyatni boshqarish va tartibga solishning yagona tizimini yaratish maqsadida qaror qilaman: 1. Quyidagilar respublikada qishloq xoʻjaligi sohasini ilmiy-innovatsion rivojlantirish, fundamental va amaliy tadqiqotlar natijadorligini oshirish, yuqori malakali ilmiy kadrlar tayyorlashning 2030-yilgacha moʻljallangan asosiy maqsadlari etib belgilansin: (a) qishloq xoʻjaligiga oid patentlangan yangi ilmiy ishlanma va texnologiyalar sonini 3 baravarga; (b) xalqaro ilmiy nashrlarda chop etilgan maqolalar sonini 2 baravarga; (v) ilmiy faoliyatga oid davlat dasturlari doirasidagi tanlovlarga taqdim etiladigan loyihalar sonini 2 baravarga; (g) agromaslahatlar va ilgʻor xorijiy agrotexnologiyalar transferi xizmatlaridan foydalanadigan subyektlar qamrovini 4 baravarga; (d) xalqaro hamkorlik doirasida amalga oshirilgan ilmiy tadqiqotlar sonini 3 baravarga oshirish. 2. Qishloq xoʻjaligi vazirligi, Fanlar akademiyasi hamda Oliy taʼlim, fan va innovatsiyalar vazirligining: (a) Qishloq xoʻjaligi vazirligi huzuridagi Qishloq xoʻjaligida bilim va innovatsiyalar milliy markazi negizida Qishloq xoʻjaligi vazirligi huzurida Oʻzbekiston qishloq xoʻjaligi fanlari akademiyasi (keyingi oʻrinlarda — Akademiya)ni tashkil etish; (b) 1-ilovaga muvofiq Akademiya tashkiliy tuzilmasiga vazirlik va idoralar tizimidagi ilmiy tashkilotlarni oʻtkazish toʻgʻrisidagi takliflariga rozilik berilsin. 3. Quyidagilar: (a) Oʻzbekiston qishloq xoʻjaligi fanlari akademiyasining asosiy faoliyat yoʻnalishlari 2-ilovaga muvofiq; (b) Oʻzbekiston qishloq xoʻjaligi fanlari akademiyasining tashkiliy tuzilmasi 3-ilovaga muvofiq; (v) Oʻzbekiston qishloq xoʻjaligi fanlari akademiyasi faoliyatini tashkil etish boʻyicha chora-tadbirlar dasturi 4-ilovaga muvofiq tasdiqlansin. 4. Belgilab qoʻyilsinki: (a) Akademiya qishloq xoʻjaligi sohasida fundamental va amaliy tadqiqotlar yoʻnalishlari, uzoq va yaqin muddatli dasturlarni belgilovchi hamda muvofiqlashtiruvchi, agrosanoat majmuini ilmiy jihatdan rivojlantirishni amalga oshiruvchi davlat ilmiy muassasasi hisoblanadi; (b) qishloq xoʻjaligi, yer munosabatlari bilan bogʻliq islohotlarni amalga oshirish boʻyicha ishlab chiqiladigan normativ-huquqiy hujjatlar loyihalari Qishloq xoʻjaligi vazirligi bilan kelishish jarayonida majburiy tartibda Akademiyada ilmiy ekspertizadan oʻtkaziladi; (v) Akademiya Qishloq xoʻjaligida bilim va innovatsiyalar milliy markazining huquq va majburiyatlari boʻyicha huquqiy vorisi hisoblanadi; (g) Akademiyaga qishloq xoʻjaligi vaziri taqdimnomasiga asosan Vazirlar Mahkamasi tomonidan besh yil muddatga tayinlanadigan rais rahbarlik qiladi hamda u uch nafar oʻrinbosarga ega boʻladi; (d) Akademiya boshqaruv apparati xodimlarining cheklangan umumiy soni 60 ta etib belgilanadi, shundan qoʻshimcha 19 ta shtat birligi Qishloq xoʻjaligida bilim va innovatsiyalar milliy markazi tizimidagi ilmiy tashkilotlar shtatlarining maqbullashtirilgan qismi hisobiga ajratiladi; (j) Respublika agroxizmatlar markazi va uning hududiy boʻlinmalariga Akademiyada yangi agrotexnologiyalarni, samarador innovatsiyalar va ilm-fan yutuqlarini joriy etish vazifalari yuklatiladi; (z) Akademiya qishloq xoʻjaligida tuproq sifati, uni tiklash va boshqa muammolarni birgalikda hal qilish uchun muayyan innovatsion muhitda mahsulot yetishtiruvchi — tadbirkor — tadqiqotchi hamkorligidagi tashabbuslarga qaratilgan “Living lab” loyihalarini amalga oshiradi; (i) Akademiya va uning tarkibidagi tashkilotlarda amaldagi moliyalashtirish tartibi, mehnatga haq toʻlash hamda moddiy ragʻbatlantirish shartlari saqlab qolinadi; (k) Akademiya Toshkent viloyati Yuqori Chirchiq tumani “A. Yassaviy” MFY Sh. Rashidov koʻchasi 1-uy manziliga operativ boshqarish huquqi asosida bepul joylashtiriladi. 5. Shunday tartib oʻrnatilsinki, unga koʻra: (a) Akademiyada quyidagi unvonlar berish tartibi joriy qilinadi: (i) yosh akademik — ilmiy sohada samarali faoliyat yuritib kelayotgan, iqtidorli va liderlik qobiliyatiga ega 40 yoshgacha boʻlgan fan doktorlari (DSc) orasidan talabgorlarga tanlov asosida qishloq xoʻjaligi vaziri tomonidan beriladi; (ii) Akademiya professori — yuqori ilmiy salohiyatga ega, professor unvonini olgan olimlar hamda yosh akademiklar orasidan talabgorlarga tanlov asosida qishloq xoʻjaligi vaziri tomonidan beriladi; (iii) Akademiyaning muxbir aʼzosi — muayyan darajadagi ilmiy-amaliy yechimga ega ishlanmalar yaratgan, qishloq xoʻjaligi sohasini rivojlantirishga hissa qoʻshgan olimlar (fan doktorlari, professorlar) hamda Akademiya professorlari orasidan tanlov asosida Akademiya umumiy yigʻilishida saylanadi hamda Oʻzbekiston Respublikasi Prezidenti tomonidan tasdiqlanadi; (iv) Akademiyaning haqiqiy aʼzosi (akademik) — xalqaro darajadagi ilmiy ishlari bilan tanilgan, oʻzining ilmiy maktabini yaratgan, qishloq xoʻjaligi sohasini rivojlantirishga salmoqli hissa qoʻshgan olimlar (fan doktorlari, professorlar) va Akademiya muxbir aʼzolaridan Akademiya umumiy yigʻilishida saylanadi hamda Oʻzbekiston Respublikasi Prezidenti tomonidan tasdiqlanadi; (v) Akademiyaning xorijiy aʼzolari — jahon ilm-fanida yuqori natijalarga erishgan, xalqaro hamkorlik va qishloq xoʻjaligini rivojlantirishga salmoqli hissa qoʻshgan xorijiy fuqarolar orasidan Akademiya umumiy yigʻilishida saylanadi hamda (yoki) Oʻzbekiston Respublikasi Prezidenti tomonidan tasdiqlanadi; (b) 2026-yilda saylovni oʻtkazish uchun Akademiyaga 3 nafar haqiqiy (akademik) va 5 nafar muxbir aʼzolar uchun boʻsh oʻrin (kvota) ajratiladi; (v) Akademiya haqiqiy (akademik) va muxbir aʼzoligiga qishloq xoʻjaligi sohasida erishgan ulkan yutuqlari, yaratilgan ishlanmalari, yangi innovatsion texnologiyalari ishlab chiqarishda keng miqyosda tatbiq etilgan hamda yuqori iqtisodiy va ijtimoiy samara bergan, shuningdek, ularni ommalashtirish boʻyicha xorijiy tajribalarda oʻzini oqlagan “spin-off” kabi uslubiyotlar orqali xizmatlarni yoʻlga qoʻygan nomzodlar tanlab olinadi; (g) Akademiya haqiqiy (akademik) va muxbir aʼzoligiga nomzodlarni tanlov asosida saralash Qishloq xoʻjaligi vazirligi tomonidan Vazirlar Mahkamasi bilan kelishgan holda koʻpi bilan ikki yilda bir marotaba oʻtkaziladi; (d) Akademiyada haqiqiy aʼzolardan tashqari Akademiyaning faxriy professori unvoni joriy etiladi. 6. Belgilansinki: (a) Akademiyaning quyidagi aʼzolariga gonorar toʻlanadi: (i) haqiqiy aʼzolariga (akademikka) — Fanlar akademiyasining haqiqiy aʼzolariga (akademikka) tenglashtirilgan miqdorda; (ii) muxbir aʼzolariga — mehnatga haq toʻlashning eng kam miqdorining 2,81 baravari miqdorda; (b) sobiq Oʻzbekiston qishloq xoʻjaligi fanlari akademiyasining haqiqiy (akademik) va muxbir aʼzolari tegishliligi boʻyicha Akademiyaning haqiqiy (akademik) va muxbir aʼzolari hisoblanadi; (v) Akademiyaning haqiqiy (akademik) va muxbir aʼzolariga Fanlar akademiyasi haqiqiy aʼzolari uchun belgilangan tibbiy xizmatlar koʻrsatish, salomatligini sanatoriy va kurort-sogʻlomlashtirish muassasalarida mustahkamlash tartibi qoʻllanadi; (g) Akademiyaning haqiqiy (akademik) va muxbir aʼzolarining gonorar va sogʻlomlashtirish xarajatlarini moliyalashtirish 2026-yilda Qishloq xoʻjaligi vazirligiga ajratilgan respublika budjeti mablagʻlari hisobidan amalga oshiriladi, 2027-yildan boshlab esa Davlat budjeti parametrlarida nazarda tutiladi. 7. Qishloq xoʻjaligida bilim va innovatsiyalar milliy markazi huzuridagi Qishloq xoʻjaligida bilim va innovatsiyalarni qoʻllab-quvvatlash jamgʻarmasi Akademiya huzuridagi Qishloq xoʻjaligida ilm-fan va innovatsiyalarni rivojlantirishni qoʻllab-quvvatlash jamgʻarmasi etib (keyingi oʻrinlarda — Jamgʻarma) qayta nomlansin. 8. Jamgʻarmaning qoʻshimcha moliyalashtirish manbalari etib quyidagilar belgilansin: (a) Qishloq xoʻjaligi vazirligining asoslangan hisob-kitoblariga asosan respublika budjetidan har yili ajratiladigan 50 milliard soʻmgacha mablagʻlar; (b) Qishloq xoʻjaligi vazirligining budjetdan tashqari mablagʻlari hisobidan ilmiy loyihalarni moliyalashtirish uchun ajratiladigan mablagʻlari. 9. Qishloq xoʻjaligida ilm-fan va innovatsiyalarni rivojlantirishni qoʻllab-quvvatlash jamgʻarmasi mablagʻlari yoʻnaltiriladigan asosiy xarajatlar yoʻnalishlari 5-ilovaga muvofiq tasdiqlansin. 10. Quyidagilar: (a) Oʻzbekiston Respublikasi Prezidentining 2023-yil 7-iyuldagi PQ-216-son qaroriga muvofiq Qishloq xoʻjaligi fundamental tadqiqotlar markazi (Centre of Excellence) (keyingi oʻrinlarda — Markaz) tashkil etilgani maʼlumot uchun qabul qilinsin; (b) belgilansinki, Markaz: (i) Toshkent viloyati Yuqori Chirchiq tumani Surankent mavzesi “Ahmad Yassaviy” MFY hududidagi Qishloq xoʻjaligida bilim va innovatsiyalar milliy markaziga qarashli 9,2 gektar yer maydonida barpo etiladigan bino va inshootlarda joylashtiriladi; (ii) oʻz binosi qurilgunga qadar vaqtinchalik Akademiya binosida joylashtiriladi. 11. Qishloq xoʻjaligida fundamental tadqiqotlar markazi (Centre of Excellence) binosining qurilishi ishlarini jadallashtirish va oʻz vaqtida yakunlash boʻyicha ishchi guruh tashkil etilsin va uning tarkibi 6-ilovaga muvofiq tasdiqlansin. 12. Quyidagilar Markazning asosiy vazifalari etib belgilansin: (a) qishloq xoʻjaligi sohasidagi muammolarga ilmiy yechim topishda asosiy qonuniyatlar haqidagi yangi bilimlarni olishga, ular oʻrtasidagi oʻzaro bogʻliqliklarni oʻrganishga qaratilgan nazariy va tajriba-sinov oʻtkazishga qaratilgan fundamental tadqiqotlarni amalga oshirish; (b) qishloq xoʻjaligida global iqlim oʻzgarishining salbiy taʼsiri va shoʻrlanish kabi muammolarning fundamental asoslarini tadqiq etish; (v) jahon ilm-fani yutuqlari va ilgʻor texnologiyalarni qoʻllash orqali qishloq xoʻjaligi ekinlarining yuqori hosildor, issiqqa va qurgʻoqchilikka chidamli, genetik jihatdan yaxshilangan nav va duragaylarini yaratish; (g) “ilmga asoslangan, amaliyotga yoʻnaltirilgan (science-based, practice-oriented) taʼlim” tamoyili asosida ilmiy tadqiqotlar oʻtkazish va yuqori malakali ilmiy kadrlar tayyorlash tizimini yoʻlga qoʻyish. 13. Qishloq xoʻjaligi vazirligi va Akademiya qishloq xoʻjaligi sohasida ilgʻor tajribaga ega xalqaro tan olingan ekspertlarni jalb qilgan holda 2026-yil 1-iyunga qadar oʻz tizimidagi ilmiy muassasalar ilmiy xodimlari faoliyatining eng muhim samaradorlik koʻrsatkichlarini (KPI) va ilmiy muassasalar faoliyat samaradorligini baholash tizimini joriy etsin. Bunda: (a) har uch yilda bir marta tashqi mustaqil ilmiy audit tashkilotini jalb qilgan holda ilmiy-tadqiqot muassasalarida ilm-fan auditini tashkil etsin; (b) ilm-fan auditi natijalari asosida ilmiy-tadqiqot muassasalarining ilmiy-innovatsion faoliyati natijalari reytingini eʼlon qilib borsin. 14. Oʻzbekiston Respublikasi Prezidentining ayrim hujjatlariga 7-ilovaga muvofiq oʻzgartirishlar kiritilsin. 15. Qishloq xoʻjaligi vazirligi Adliya vazirligi bilan birgalikda uch oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 16. Ushbu Farmonning ijrosini samarali tashkil qilishga masʼul va shaxsan javobgar etib Bosh vazir oʻrinbosari J.A. Xodjayev hamda qishloq xoʻjaligi vaziri I.Yu. Abdurahmonov belgilansin. 17. Farmon ijrosi uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Qishloq xoʻjaligida fundamental, amaliy tadqiqotlar va innovatsion faoliyatning ustuvor yoʻnalishlarini ishlab chiqish hamda amalga oshirish. 2. Qishloq xoʻjaligi ilm-fan sohasini yaqin va uzoq muddatli rivojlantirish strategiya (dastur)larini ishlab chiqish hamda sohadagi yaqin va uzoq muddatli prognozlarni ishlab chiqishda ilmiy tavsiyalar berish. 3. Zamonaviy seleksiya usullarini qoʻllash orqali qishloq xoʻjaligi ekinlarining yuqori hosildor, issiqqa va qurgʻoqchilikka chidamli, genetik jihatdan yaxshilangan nav, duragaylarini yaratish hamda ularni yetishtirishning intensiv texnologiyalarini ishlab chiqish. 4. Qishloq xoʻjaligi sohasida amalga oshirilishi nazarda tutiladigan yirik ishlab chiqarish (shu jumladan, tajriba tariqasidagi) loyihalarini koʻrib chiqish va ilmiy xulosalar va/yoki tavsiyalar ishlab chiqish. 5. Qishloq xoʻjaligi sohasida yuqori unumli va resurstejamkor texnika va texnologiyalarni yaratish va amaliyotga keng joriy qilish hamda sohada boshqaruv jarayonlarini toʻliq raqamlashtirish. 6. Yer resurslaridan samarali foydalanish va iqlim oʻzgarishining salbiy taʼsirini yumshatishga qaratilgan “aqlli qishloq xoʻjaligi” ilm-fanini rivojlantirish va intellektual salohiyatni oshirishning yangi zamonaviy mexanizmlarini tatbiq etish. 7. Iqlim oʻzgarishini baholash, uning qishloq xoʻjaligi va oziq-ovqat xavfsizligiga salbiy oqibatlarini yumshatish boʻyicha taʼsirchan ilmiy-amaliy yondoshuvlarini ishlab chiqish. 8. Oziq-ovqat xavfsizligini taʼminlashda organik va ekologik toza mahsulot yetishtirishning fundamental asoslarini ishlab chiqish. 9. Qishloq xoʻjaligi sohasidagi standartlarni ishlab chiqishda tegishli ilmiy muassasalar bilan birgalikda ilmiy taklif va tavsiyalar ishlab chiqish. 10. Chorva hayvonlari, parranda, baliq va asalarining yangi zotlarini yaratish hamda ularning mahsuldorligini oshirish. 11. Oʻsimliklar oʻsishini boshqarishda biologik va ekologik xavfsiz zamonaviy qarshi kurashish usullarini ishlab chiqish. 12. “Yosh olimdan — akademiklikkacha” tamoyili asosida yuqori malakali ilmiy va ilmiy-pedagog kadrlarni tayyorlash, ularning malakasini oshirish va qayta tayyorlashni tashkil etish. 13. Qishloq xoʻjaligi mahsulotlari yetishtiruvchilarga ilmiy asoslangan axborot-maslahat va zamonaviy xizmatlar koʻrsatish, ishlab chiqarishga ilm-fan yutuqlarini keng joriy qilish. 14. Xorijiy ilmiy markazlarning ilm-fan yutuqlarini oʻrganish va tahlil qilish, qoʻshma loyihalarni amalga oshirish, ulardan qishloq xoʻjaligi sohasida foydalanish borasida tavsiyalar ishlab chiqish. 1. Akademiya va uning tizimidagi ilmiy-tadqiqot muassasalarining moddiy-texnika bazasini mustahkamlash xarajatlarini moliyalashtirish. 2. Ilmiy asbob-uskunalar, reagent, reaktiv, xomashyo, sarflov materiallar va butlovchi qismlar xarid qilish. 3. Dolzarb ilmiy-tadqiqot natijalariga oid monografiya va kitoblar chop etish. 4. Olimlarning malakasini oshirish uchun kurslar, seminarlar va treninglar tashkil etish hamda ularning ishtirokini taʼminlash. 5. Akademiya xodimlarini moddiy ragʻbatlantirish, ularni xorijiy xizmat safarlariga yuborish xarajatlarini qoplash. 6. “Scopus”, “Web of science” va boshqa maʼlumotlar bazalariga obuna boʻlish xarajatlarini qoplash. 7. Yangi agrotexnologiyalarni, samarador innovatsiyalar va ilm-fan yutuqlarini amaliyotga tatbiq etish boʻyicha seminar-treninglar oʻtkazish xarajatlarini qoplash. 1. Oʻzbekiston Respublikasi Prezidentining 2021-yil 3-fevraldagi “Qishloq xoʻjaligida bilim va innovatsiyalar tizimi hamda zamonaviy xizmatlar koʻrsatishni yanada rivojlantirish toʻgʻrisida”gi PF-6159-son Farmonida: (a) 2-band oʻz kuchini yoʻqotgan deb hisoblansin; (b) 4-band quyidagi tahrirda bayon etilsin: “4. Belgilansinki: Qishloq xoʻjaligi vazirligi huzuridagi Oʻzbekiston qishloq xoʻjaligi fanlari akademiyasi (keyingi oʻrinlarda — Akademiya) Muvofiqlashtiruvchi kengashning ishchi organi hisoblanadi; Akademiya oʻz tizimidagi ilmiy-tadqiqot muassasasi faoliyatiga bevosita rahbarlik qiladi, chorvachilik yoʻnalishlari, oʻrmon va suv xoʻjaligi, ipakchilik sohalaridagi ilmiy-tadqiqot muassasalari bilan hamkorlikda ish olib boradi, qishloq xoʻjaligi sohasidagi oliy va professional taʼlim muassasalarining ilmiy va innovatsion faoliyatini muvofiqlashtiradi”; (v) 5-bandda: (i) “b” kichik banddagi “Innovatsion rivojlanish vazirligiga” soʻzlari “Oliy taʼlim, fan va innovatsiyalar vazirligi huzuridagi Innovatsion rivojlanish agentligiga” soʻzlari bilan almashtirilsin; (ii) “v” kichik bandda: birinchi xatboshi quyidagi tahrirda bayon etilsin: “v) besh yillik dasturda nazarda tutilgan, shuningdek, qishloq xoʻjaligi subyektlari tomonidan taklif etilgan va budjetdan moliyalashtirilmagan yoki toʻliq moliyalashtirilmagan loyihalar hamda boshqa vazifalar Akademiya huzuridagi Qishloq xoʻjaligida ilm-fan va innovatsiyalarni rivojlantirishni qoʻllab-quvvatlash jamgʻarmasi (keyingi oʻrinlarda — Jamgʻarma) tomonidan amalga oshiriladi”; uchinchi xatboshidagi “Milliy markaz” soʻzlari “Akademiya” soʻzi bilan almashtirilsin; (g) 8-bandning ikkinchi xatboshisidagi “Milliy markaz” soʻzlari “Akademiya” soʻzi bilan almashtirilsin; (d) 10-bandning birinchi, ikkinchi va toʻrtinchi xatboshilaridagi tegishli kelishikdagi “Milliy markaz” soʻzlari tegishli kelishikdagi “Akademiya” soʻzi bilan almashtirilsin; (j) 11-bandning birinchi xatboshisidagi “Milliy markaz” soʻzlari “Akademiya” soʻzi bilan almashtirilsin; (i) 4-ilovaning 1-bandi quyidagi tahrirda bayon etilsin: “1. Oʻzbekiston qishloq xoʻjaligi fanlari akademiyasi”. 2. Oʻzbekiston Respublikasi Prezidentining 2023-yil 10-iyundagi “Maʼmuriy islohotlar doirasida qishloq xoʻjaligi va oziq-ovqat sohasida davlat boshqaruvini samarali tashkil qilish chora-tadbirlari toʻgʻrisida”gi PF-90-son Farmonida: (a) 1-bandda: (i) beshinchi xatboshi chiqarib tashlansin; (ii) oltinchi — toʻqqizinchi xatboshilar tegishincha beshinchi — sakkizinchi xatboshilar deb hisoblansin; (b) 2-ilovada: (i) “Ipakchilik va jun sanoatini rivojlantirish qoʻmitasi” hamda “Tuproqshunoslik va agrokimyoviy tadqiqotlar instituti” bloklari chiqarib tashlansin; (ii) “Qishloq xoʻjaligida bilim va innovatsiyalar milliy markazi” bloki quyidagi tahrirda bayon etilsin: “Oʻzbekiston qishloq xoʻjaligi fanlari akademiyasi”; (v) 4-ilova oʻz kuchini yoʻqotgan deb hisoblansin; (g) 8-ilovaning 6-pozitsiyasi “Chora-tadbirlar nomi” ustuni birinchi xatboshisidagi “Akademik M. Mirzayev nomidagi bogʻdorchilik, uzumchilik va vinochilik ilmiy-tadqiqot instituti hududida” soʻzlari “Toshkent viloyati Yuqori Chirchiq tumani “A. Yassaviy” MFY hududida joylashgan Dala ekinlari urugʻchiligi milliy tadqiqot majmuasi direksiyasi hududida” soʻzlari bilan almashtirilsin. 3. Oʻzbekiston Respublikasi Prezidentining 2021-yil 3-fevraldagi “Oʻzbekiston Respublikasi Qishloq xoʻjaligi vazirligi huzuridagi Qishloq xoʻjaligida bilim va innovatsiyalar milliy markazi faoliyatini tashkil etish toʻgʻrisida”gi PQ-4975-son qarorida: (a) 2-bandda: (i) ikkinchi xatboshi chiqarib tashlansin; (ii) uchinchi — beshinchi xatboshilar tegishincha ikkinchi — toʻrtinchi xatboshilar deb hisoblansin; (iii) ikkinchi xatboshidagi “Qishloq xoʻjaligida bilim va innovatsiyalar milliy markazining” soʻzlari “Oʻzbekiston qishloq xoʻjaligi fanlari akademiyasining (keyingi oʻrinlarda — Akademiya)” soʻzlari bilan almashtirilsin; (iv) uchinchi xatboshidagi “Qishloq xoʻjaligi vazirligi huzuridagi Qishloq xoʻjaligida bilim va innovatsiyalar milliy markazining” soʻzlari “Akademiyaning” soʻzi bilan almashtirilsin; (v) toʻrtinchi xatboshidagi “Milliy markaz” soʻzlari “Akademiya” soʻzi bilan almashtirilsin; (b) 4-bandda: (i) “a” va “b” kichik bandlar chiqarib tashlansin; (ii) “v”, “d” va “j” kichik bandlardagi “Milliy markaz” soʻzlari “Akademiya” soʻzi bilan almashtirilsin; (v) 7-bandning birinchi xatboshisidagi “Milliy markaz” soʻzlari “Akademiya” soʻzi bilan almashtirilsin; (g) 13-band oʻz kuchini yoʻqotgan deb hisoblansin; (d) 1-ilova oʻz kuchini yoʻqotgan deb hisoblansin; (j) 3 va 4-ilovalarning nomlanishidagi “Qishloq xoʻjaligida bilim va innovatsiyalar milliy markazining” soʻzlari “Oʻzbekiston qishloq xoʻjaligi fanlari akademiyasining” soʻzlari bilan almashtirilsin. 5. Oʻzbekiston Respublikasi Prezidentining 2025-yil 8-sentabrdagi “Respublikada kartoshka yetishtirishni koʻpaytirish va urugʻchiligini yanada rivojlantirishga doir qoʻshimcha chora-tadbirlar toʻgʻrisida”gi PQ-269-son qarorining 2-bandi “a” kichik bandidagi “1-dekabrga qadar keyingi” soʻzlari “1-fevralga qadar joriy” soʻzlari bilan almashtirilsin.